b'\n_START_ARTICLE_\nDo konca in naprej\n_START_SECTION_\nSnov in motiv\n_START_PARAGRAPH_\nDo konca in naprej je ZF roman o posmrtnem \xc5\xbeivljenju. Mojster tega znanstveno fantasti\xc4\x8dnega pod\xc5\xbeanra, torej konstrukcij \xc5\xbeivljenja po smrti, je bil v svetovni knji\xc5\xbeevnosti Roger Zelazny. Medtem ko je Zelazny izhajal iz religioznih in mitolo\xc5\xa1kih predstav preteklosti (indijska bo\xc5\xbeanstva v romanu Gospodar Lu\xc4\x8di ter egip\xc4\x8danska bo\xc5\xbeanstva v romanu Bitja svetlobe in teme), Vogrinec izhaja iz ezoteri\xc4\x8dnega izro\xc4\x8dila nove dobe (tako imenovana\xc2\xa0\xc2\xbbbela bratov\xc5\xa1\xc4\x8dina\xc2\xab\xc2\xa0ali\xc2\xa0\xc2\xbbduhovna hierarhija\xc2\xab\xc2\xa0tega planeta). V romanu se sre\xc4\x8da bogove, avatarje, mojstre modrosti, angele, NLP-je ter pojme kot so karma, reinkarnacija, duhovna evolucija.\n_START_SECTION_\nVsebina\n_START_PARAGRAPH_\nBruno je samostojni podjetnik, vajen uspehov, ko se mu naenkrat vse zalomi. Zapustijo ga \xc5\xbeena, otroci, ljubica, posel obti\xc4\x8di, prijatelj se mu izneveri, na cedilu ga pusti zdravje, za vrat pa mu za\xc4\x8dne dihati \xc5\xa1e mariborsko podzemlje. Vlado je mladi profesor, pred katerim je obetavna kariera. Poro\xc4\x8den je z \xc5\xbeensko, ki jo ljubi in s katero je skupaj \xc5\xa1e iz \xc5\xa1tudentskih dni. Ko dobi sina, sede v avto in se odpelje v bolni\xc5\xa1nico. Na mariborskem mostu Bruno in Vlado usodno tr\xc4\x8dita v prometni nesre\xc4\x8di. Potem ni\xc4\x8d ve\xc4\x8d ni tako kot je bilo. Znajdeta se v svetu, ki jima je popolnoma tuj. Sta kot Alica v \xc4\x8dude\xc5\xbeni de\xc5\xbeeli. Samo, ne nahajata se v pravljici, \xc4\x8deprav imata opravka z bitji, ki sta jih \xc5\xa1e do v\xc4\x8deraj imela za pravlji\xc4\x8dna, mitolo\xc5\xa1ka, neresni\xc4\x8dna, in sicer z angeli, nadangeli, bogovi, avatarji, mojstri modrosti. Ta\xc2\xa0\xc2\xbbbela bratov\xc5\xa1\xc4\x8dina\xc2\xab\xc2\xa0ima svoja zato\xc4\x8di\xc5\xa1\xc4\x8da, templje, mesta, od koder vpliva na \xc5\xbeivljenje ljudi na Zemlji ter na\xc4\x8drtuje planetarno evolucijo. Bruno se vrne nazaj v \xc5\xbeivljenje na Zemljo, Vlado se odpravi naprej na popotovanje po vesolju. Oba \xc4\x8daka \xc5\xa1e dolga pot, ki jo mora po ezoteri\xc4\x8dnem nauku opraviti vsak \xc4\x8dlovek.\n_START_SECTION_\nOcene\n_START_PARAGRAPH_\nRoman je eno vidnej\xc5\xa1ih del slovenske znanstvene fantastike z za\xc4\x8detka 21. stoletja.'